Rīgas piena kombināts

thumb|right|300px|Skats uz Rīgas piena kombināta ražotni Bauskas ielā
**[[akciju sabiedrība|AS]] "Rīgas piena kombināts"** ir Latvijas piena un skābpiena produktu ražotājs. Ražotne un birojs atrodas Rīgā, Bauskas ielā 180. Uzņēmums ietilpst *[[Food Union]]* grupā.

## Vēsture
### Pirmsākumi
1924. gadā Latvijas piensaimnieku centrālā savienība jauna piena rūpniecības uzņēmuma izveidei iegādājās zemes gabalu bijušās Krievu-Baltijas vagonu rūpnīcas teritorijā Valmieras ielā 2/4. Kopš 1927. gada aprīļa tur **"Rīgas piena centrāle"** ražoja pienu, sieru, sviestu, kazeīnu, krējumu un saldējumu, krējuma konfektes “Laimīte”. Sviestu eksportēja uz Dāniju, Angliju un Vāciju. Piena centrāles blakusuzņēmums bija kazeīna un mākslīgā rauga fabrika, kas ražošanai izmantoja biezpienu.

### Padomju laiks
Pēc PSRS veiktās Latvijas okupācijas, 1941. gada janvārī vienā uzņēmumā **"Rīgas piena kombināts"** apvienoja nacionalizētos uzņēmumus "Rīgas piensaimniecības savienība", "Brāļi Aldermaņi', "Piena eksports", "Centrālā moderniecība, K.Persons", piennīca un "piena produktu tirgotava "Andrejs Zālītis"". 

"Rīgas piensaimniecības savienības" ražotne Valmieras ielā 2 kļuva par "Rīgas piena kombināta pirmo pienotavu", piennīca "Brāļi Aldermaņi" kļuva par otro pienotavu, bet "Piena eksports" — par trešo pienotavu.
Otrā pasaules kara laikā uzņēmums tika daļēji izpostīts, pēc kara to paplašināja un modernizēja.

1957. gadā Rīgas Piena kombinātu pārdēvēja par **"Rīgas piena un sviesta ražošanas kombinātu"**.
1962. gadā tika atjaunots **"Rīgas Piena kombināta"** nosaukums. 1963. gadā Bauskas ielā 180 pie pilsētas robežas atklāja jaunu piena pārstrādes rūpnīcu "Rīgas 2. piena kombināts", saglabājot ražošanu arī Valmieras ielā.
1971. gadā Bauskas ielā darbu sāka pirmā saldējuma ražotne Latvijā.
1990. gadā tika atklāta moderna pilnpiena ražotne, ko projektēja Somijas speciālisti.

### Rīgas piena kombināta privatizācija un attīstība
1991. gadā 29. augustā "Rīgas Piena kombināts" tika reorganizēts par **Valsts uzņēmumu "Rīgas Piena kombināts"**.
1994. gada 28. februārī Valsts uzņēmums tika reorganizēts par akciju sabiedrību.

1997. gadā tika veikta privatizācija, par AS "Rīgas piena kombināts" lielāko akcionāru kļūstot *[[Ave Lat]]* grupai.
2000. gadā uzņēmumu iegādājās AS "Baltijas lāse".
2003. gadā "Rīgas piena kombināts" iegādājās uzņēmumu Krievijā, Novgorodas apgabalā, tādējādi nostiprinoties kaimiņvalsts tirgū.
2006. gadā darbu uzsāka "Rīgas piena kombināta" siera ražotne.

2011. gada pavasarī Ukrainā dzimušais Krievijas uzņēmējs Andrejs Beshmeļņickis ar uzņēmuma *Thyrenos Holdings Ltd.* starpniecību iegādājās AS "Rīgas piena kombināts" akciju kontrolpaketi.
2012. gadā "Rīgas piena kombināts" un AS "Valmieras piens" apvienojās *[[Food Union]]* grupā, ko kontrolēja Beshmeļņickis. "Rīgas piena kombināts" turpmāk specializējās uz svaigpiena produktiem, bet "Valmieras piens' — uz rūpnieciskajiem produktiem, tostarp, piena pulvera ražošanu.

### Rīgas piensaimnieks
1993. gada 27. janvārī uz Valmieras ielas ražotnes bāzes tika izveidota **Piensaimnieku kooperatīvā sabiedrība "Rīgas Piensaimnieks"**. 1994. gadā tā sāka biezpiena sieriņu "Kārums" ražošanu.
1996. gada 30. aprīlī Piensaimnieku kooperatīvo sabiedrību reorganizēja par akciju sabiedrību.
2007. gada 31. martā to reorganizēja par sabiedrību ar ierobežotu atbildību.

"Rīgas piensaimnieka" pazīstamākie produkti bija biezpiena sieriņš "Kārums" un kausētie sieri "Dzintars".  *Rīgas piensaimnieks* piedāvāja pankūkas ar zīmolu "Mājas pankūkas", kā arī augļu saldējumu, želeju un dzērienu *Jungle pop*.
2009. gadā visiem piena produktiem (piens, kefīrs, biezpiens, krējums, sviests, jogurts, deserti, svaigie sieri) ieviesa zīmolu "Kārums", jo šī nosaukuma biezpiena sieriņi bija populārākais *Rīgas piensaimnieks* produkts.

2010. gadā SIA "Rīgas piensaimnieks" tika pārdots riska kapitāla uzņēmumam *Darby Private Equity*.

### Rīgas piensaimnieks ''Food Union'' paspārnē
Ap 2013. gadu pakāpeniski RPK atteicās no piena produktu zīmola "Lāse", paplašinot zīmolu "Rasa". 2015. gada 1. jūnijā pārtikas uzņēmumu grupa *[[Food Union]]* paziņoja, ka plāno ar Kaimanu salās reģistrētā fonda *Meridian Capital CIS Fund* starpniecību iegādāties SIA "Rīgas piensaimnieks". Lietuvas Konkurences padome šo darījumu atļāva 2015. gada augustā, bet Latvijas Konkurences padome — 12. oktobrī. Darījums pabeigts 29. oktobrī. 30. oktobrī par SIA 'Rīgas piensaimnieks" īpašnieku reģistrēts SIA *Food Union Baltics*, kas dibināts 2015. gada 26. augustā.

2016. gada 9. augustā SIA "Rīgas piensaimnieks" un SIA *Food Union Baltics* pieņēma lēmumu veikt reorganizāciju, kurā *Food Union Baltics* tiktu pievienots uzņēmumam "Rīgas piensaimnieks". 23. decembrī pabeigta apvienošana, un līdzšinējais *Food Union Baltics* īpašnieks Kiprā reģistrēts uzņēmums *Verbirol Services Limited* kļuva par "Rīgas piensaimnieks" īpašnieku.
2018. gada 23. oktobrī par SIA "Rīgas piensaimnieks" īpašnieku kļuva Kiprā reģistrēts uzņēmums *Food Union Holding (CY) Public Company Limited*, kura patiesais labuma guvējs bija Andrejs Beshmeļņickis.

### Apvienotais "Rīgas piena kombināts"
2019. gada 24. septembrī AS "Rīgas piena kombināts" kļuva par SIA "Rīgas Piensaimnieks" tiešo īpašnieku. 8. novembrī tika paziņots, ka "Rīgas piensaimnieku" pievienos "Rīgas piena kombinātam". Apvienošanu ar "Rīgas piena kombinātu" pabeidza 2020. gada 25. februārī, SIA "Rīgas piensaimnieks" dzēšot no Uzņēmumu reģistra.

Uz AS "Rīgas piena kombināts" ražotni Bauskas ielā 180 pārcēla "Kārums" biezpiena sieriņu, jogurtu un desertu ražošanu. Biezpiena sieriņu ražošanai tika izveidots atsevišķs cehs un uzstādītas jaunas ražošanas iekārtas. Savukārt uz AS "Valmieras piens" pārcēla "Dzintars" kausēto sieru un "Mājas" pankūku ražošanu.

Pēc Krievijas iebrukuma Ukrainā 2022. gada maijā Rīgas piena kombināta teritoriju Valmieras ielā pārdeva nekustamo īpašumu attīstītājam *VPH Latvia*, kas tur plānoja izveidot jaunu tirdzniecības parku.

### Saldējuma biznesa atdalīšana
2025. gada 15. oktobrī *Food Union* paziņoja, ka Apvienotās Karalistes saldējuma ražotājs *[[Froneri]]* iegādāsies *Food Union* saldējuma biznesa iegādi Eiropā (*Food Union Luxembourg Group*). 8. decembrī Konkurences padome atļāva šo darījumu.
2026. gada 19. janvārī AS "Rīgas piena kombināts" dibināja meitas uzņēmumu SIA "Rīgas saldējuma fabrika", lai saldējuma biznesu atdalītu no piena produktu biznesa un vēlāk pārietu *Froneri* īpašumā.

## Atsauces

## Ārējās saites
* Kārums Rīgas piena kombināta zīmols
* ''Food Union'' Latvijas vietne